CELEX: 32012D0706(03)
Language: et
Date: 2012-07-05 00:00:00
Title: Komisjoni otsus, 5. juuli 2012 , millega luuakse mitut valdkonda hõlmav ja sõltumatu eksperdirühm, mis annab nõu tõhusate tervishoidu investeerimise viiside kohta

6.7.2012   
            
            
               ET
            
            
               Euroopa Liidu Teataja
            
            
               C 198/7
            
         KOMISJONI OTSUS,
   5. juuli 2012,
   millega luuakse mitut valdkonda hõlmav ja sõltumatu eksperdirühm, mis annab nõu tõhusate tervishoidu investeerimise viiside kohta
   2012/C 198/06
   EUROOPA KOMISJON,
   võttes arvesse Euroopa Liidu toimimise lepingut
   ning arvestades järgmist:
   
               (1)
            
            
               Euroopa Liidu toimimise lepingu artikli 168 lõike 2 kohaselt peavad liikmesriigid koostöös komisjoniga kooskõlastama oma poliitikat ja programme lõikega 1 hõlmatud valdkondades. Komisjon võib tihedas kontaktis liikmesriikidega teha kõiki kasulikke algatusi, et sellist kooskõlastamist edendada, eelkõige algatusi, mille eesmärk on kehtestada suuniseid ja näitajaid, korraldada kogemuste vahetamist ning valmistada ette korrapäraseks järelevalveks ja hindamiseks vajalikke tegureid.
            
         
               (2)
            
            
               Nõukogu 2006. aasta juunis vastuvõetud järeldustes ELi tervishoiusüsteemide ühiste väärtuste ja põhimõtete kohta (1) tunnustatakse, et ehkki ei ole otstarbekas püüda tervishoiusüsteeme ELi tasandil standardiseerida, on Euroopa tasandi tervishoiualasel tööl siiski tohutu väärtus. Seega on liikmesriigid võtnud kohustuseks teha koostööd, et jagada kogemusi ja teavet heade tavade kohta.
            
         
               (3)
            
            
               Euroopa Parlamendi ja nõukogu 23. oktoobri 2007. aasta otsuses nr 1350/2007/EÜ, millega kehtestatakse ühenduse teine tervisevaldkonna tegevusprogramm (2008–2013) (2) (edaspidi „terviseprogramm”), korratakse kooskõlas Euroopa Liidu toimimise lepingu artikliga 168 samuti, et tervishoiuteenused on peamiselt liikmesriikide vastutusalas, kuid koostöö ühenduse tasandil võib kasu tuua nii patsientidele kui ka tervishoiusüsteemidele. Kooskõlas kõnealuse otsuse artikliga 2, mida tuleb lugeda koostoimes lisa punktidega 3.2.2 ja 3.2.3, on üks terviseprogrammi eesmärkidest tervisealase teabe ja teadmiste loomine ja levitamine, pakkudes poliitika kujundajatele analüüse ja tehnilist abi programmi reguleerimisalaga seotud õigusaktide väljatöötamise või rakendamise toetamiseks.
            
         
               (4)
            
            
               Nõukogu 6. juunil 2011 vastuvõetud järeldustes „Nõukogu järeldused: tänapäevaste, reageerimisvõimeliste ja jätkusuutlike tervishoiusüsteemide suunas” (3) kutsutakse komisjoni ja liikmesriike üles algatama aruteluprotsessi eesmärgiga määrata kindlaks tõhusad tervishoidu investeerimise viisid ja komisjoni seda protsessi toetama, lihtsustades juurdepääsu sõltumatutele ja mitut eriala hõlmavatele eksperdiarvamustele.
            
         
               (5)
            
            
               Nõukogu kõrgetasemeline rahvatervise töörühm lõi tõhusaid tervishoidu investeerimise viise käsitleva foorumi ja kinnitas, et tuleb luua töörühmad, mis käsitlevad eri teemasid, näiteks: tervishoiuküsimusele piisava tähelepanu pööramine strateegias „Euroopa 2020” ja koordineerimisprotsessis „Euroopa poolaasta”, tegurid, mis tagavad struktuurifondide eduka kasutamise tervishoiuinvesteeringuteks, ravimite kulutõhus kasutamine, integreeritud hooldusmudelid ja haiglate parem juhtimine, tervishoiuinvesteeringute tulemuslikkuse hindamine ja jälgimine.
            
         
               (6)
            
            
               Komisjon osaleb kõikides nendes allrühmades eesmärgiga toetada liikmesriikide koostööd tervishoiusüsteemide valdkonnas ning abistada neid teabe ja teadmiste jagamisega.
            
         
               (7)
            
            
               Selleks aga, et teavet ja teadmisi jagada, on komisjonil vaja usaldusväärset ja õigeaegset teaduslikku nõu tervishoiusüsteemide jätkusuutlikkuse kohta. See peab põhinema teaduslikul tipptasemel, olema sõltumatu, läbipaistev ning hõlmama mitut valdkonda.
            
         
               (8)
            
            
               Sellega seoses on asjakohane luua eksperdirühm, mis toetab komisjoni, andes sõltumatut ja usaldusväärset nõu tõhusate tervishoidu investeerimise viiside kohta.
            
         
               (9)
            
            
               Kõnealusesse eksperdirühma peaksid kuuluma suurte kogemuste ja teadmistega inimesed avalikust või erasektorist, aga ka kodanikuühiskonnast. On oluline, et eksperdirühmad kasutaksid võimalikult otstarbekalt Euroopa Liidus ja mujal kättesaadavaid eksperditeadmisi, kui see osutub mõne konkreetse küsimuse puhul vajalikuks.
            
         
               (10)
            
            
               Eksperdirühma liikmete jaoks tuleks kehtestada teabe avaldamise eeskirjad.
            
         
               (11)
            
            
               Isikuandmeid tuleks koguda, töödelda ja avaldada vastavalt Euroopa Parlamendi ja nõukogu 18. detsembri 2000. aasta määrusele (EÜ) nr 45/2001 üksikisikute kaitse kohta isikuandmete töötlemisel ühenduse institutsioonides ja asutustes ning selliste andmete vaba liikumise kohta (4).
            
         
               (12)
            
            
               Sisse tuleb seada kulude hüvitamise süsteem, et tagada asjakohaste pädevustega ekspertide osalemine eksperdirühmas kodanikuühiskonna, avaliku ja erasektori esindajatena.
            
         
               (13)
            
            
               Asjakohane on kindlaks määrata ajavahemik, mille jooksul käesolevat otsust kohaldatakse. Komisjon kaalub sobival ajal, kas seda aega on otstarbekas pikendada,
            
         ON TEINUD JÄRGMISE OTSUSE:
   Artikkel 1
   Reguleerimisese
   Luuakse eksperdirühm, mis tegeleb tõhusate tervishoidu investeerimise viisidega (edaspidi „eksperdirühm”).
   Artikkel 2
   Eesmärk
   1.   Eksperdirühma ülesanne on anda komisjonile tema taotluse peale sõltumatut ja mitut valdkonda hõlmavat nõu tõhusate tervishoidu investeerimise viiside kohta I lisas loetletud valdkondades.
   2.   Eksperdirühm võtab arvesse muude asjaomaste liidu organite, nagu majanduspoliitika komitee ja sotsiaalkaitsekomitee tööd tervishoiusüsteemide jätkusuutlikkuse vallas.
   3.   Komisjon edastab eksperdirühma nõuanded sellest huvitatud liikmesriikidele.
   4.   Nõuanded ei ole ametlikud ega mingil juhul siduvad.
   Artikkel 3
   Koosseis ja liikmete nimetamine
   1.   Eksperdirühm koosneb kuni 17 liikmest. Komisjon määrab kindlaks eksperdirühma liikmete arvu nii, et oleks tagatud kogu ELi erinevate tervishoiusüsteemide kohta võimalikult ulatuslikud teadmised ja selliste süsteemide põhjalik tundmine.
   2.   Eksperdirühma liikmed määratakse ametisse isikuliselt, avaldades selleks avatud kandideerimiskutse.
   3.   Eksperdirühma liikmed nimetab ametisse tervise- ja tarbijaküsimuste peadirektor isikute seast, kes vastavad kandideerimiskutsele ja kes vastavad selles sätestatud nõuetele. Eksperdirühma liikmed on ühe või mitme I lisas loetletud valdkonna eksperdid ja katavad üheskoos võimalikult suure arvu valdkondi.
   4.   Eksperdirühma liikmed nimetatakse ametisse kolmeks aastaks. Ametiaega võib pikendada kuni kolmeks järjestikuseks ametiajaks.
   5.   Liikmed, kes ei suuda enam eksperdirühma tööle tõhusalt kaasa aidata, kes astuvad tagasi või kes ei vasta aluslepingu artiklile 339, võidakse ülejäänud ametiajaks asendada. Sellisel juhul võib tervise- ja tarbijaküsimuste peadirektor nimetada asendaja, avaldades selleks avatud kandideerimiskutse.
   6.   Eksperdirühma liikmed tegutsevad sõltumatult ja avalikes huvides.
   7.   Eksperdirühma liikmete nimed avaldatakse komisjoni eksperdirühmade ja muude sarnaste rühmade registris (edaspidi „register”).
   8.   Isikuandmeid kogutakse, töödeldakse ja avaldatakse vastavalt Euroopa Parlamendi ja nõukogu 18. detsembri 2000. aasta määrusele (EÜ) nr 45/2001 üksikisikute kaitse kohta isikuandmete töötlemisel ühenduse institutsioonides ja asutustes ning selliste andmete vaba liikumise kohta (5).
   Artikkel 4
   Tegevuspõhimõtted
   1.   Eksperdirühm valib esimehe ja aseesimehe kooskõlas lõikes 9 osutatud kodukorra ja komisjoni eksperdirühmade horisontaalsete eeskirjadega (6).
   2.   Iga kord, kui eksperdirühmalt küsitakse nõu, nimetab eksperdirühma eesistuja eksperdirühma liikmete hulgast raportööri. Eriti keerukate, mitut valdkonda hõlmavate küsimustega tegelemiseks võib määrata mitu raportööri. Raportöörid ja komisjon määravad kindlaks konkreetse nõuande taotluse jaoks vajaliku pädevuse. Raportöörid vastutavad nõuande kavandi koostamise eest.
   3.   Eksperdirühm võib eriküsimuste uurimiseks luua töörühmi. Eksperdirühma eesistuja on eksperdirühma liige. Töörühmad annavad aru eksperdirühmale ja selle eest vastutavad töörühmade eesistujad.
   4.   Komisjoni talituste nõusoleku korral võib eksperdirühm kutsuda kaastööd tegema väliseksperte ja muude ELi organite eksperte, kellel leitakse olevat vajalikud teaduslikud teadmised ning asjatundlikkus. Komisjoni talituste ametnikud, kes tunnevad menetluse vastu huvi, võivad osaleda eksperdirühma koosolekutel.
   5.   Komisjon võib paluda eksperdirühmal konsulteerida nõuande koostamiseks muude organitega.
   6.   Komisjon võib paluda eksperdirühmal korraldada ühe või mitu koosolekut, kui ta leiab, et eksperdirühma nõuanne on vajalik. Komisjon määrab kindlaks koosolekute toimumiskoha, tagamaks, et eksperdirühma töö on võimalikult efektiivne. Elamis- ja reisikulude kandmise eest vastutab Euroopa Komisjon vastavalt II lisale.
   7.   Eksperdirühma liikmed ning kutsutud eksperdid peavad järgima aluslepingu ja selle rakenduseeskirjade kohaseid ametisaladuse hoidmise kohustusi, samuti komisjoni otsuse 2001/844/EÜ, ESTÜ, Euratom lisa kohaseid turvaeeskirju seoses Euroopa Liidu salastatud teabe kaitsmisega (7). Juhul kui nad kõnealuseid kohustusi ei täida, võib komisjon võtta asjakohaseid meetmeid.
   8.   Tervise- ja tarbijaküsimuste peadirektor tagab eksperdirühmale sekretariaaditeenused, eelkõige seoses koosolekute korraldamise ning reisi- ja elamiskulude hüvitamisega.
   9.   Eksperdirühm võtab oma kodukorra vastu liikmete lihthäälteenamusega, komisjoni talituse esitatud ettepaneku alusel, kooskõlas komisjoni eksperdirühmade horisontaalsete eeskirjade ja eksperdirühmade standardkodukorraga (8).
   10.   Komisjon avaldab eksperdirühma tegevuse kohta asjakohast teavet kas registri kaudu või registrist asjakohasele veebisaidile viitava lingi kaudu.
   Artikkel 5
   Koosolekute kulud
   1.   Eksperdirühma liikmetel ja kutsutud ekspertidel on õigus saada kuluhüvitisi II lisa kohaselt eksperdirühma koosolekute ettevalmistamiseks ja nendel osalemiseks ning tööks raportöörina teatavas küsimuses.
   2.   Eksperdirühma liikmete ja artikli 4 lõike 4 alusel kutsutud ekspertide reisi- ja elamiskulud hüvitab komisjon oma vastavate sise-eeskirjade kohaselt.
   3.   Lõigetes 1 ja 2 osutatud kulud hüvitatakse summade piires, mis on iga-aastase vahendite eraldamise korra kohaselt selleks otstarbeks eraldatud.
   Artikkel 6
   Kohaldamine
   Otsust kohaldatakse kuni 1. oktoobrini 2015.
   
      Brüssel, 5. juuli 2012
      
         
            Komisjoni nimel
         
         
            komisjoni liige
         
         John DALLI
      
   
   
      (1)  ELT C 146, 22.6.2006, lk 1.
   
      (2)  ELT L 301, 20.11.2007, lk 3.
   
      (3)  ELT C 202, 8.7.2011, lk 10.
   
      (4)  EÜT L 8, 12.1.2001, lk 1.
   
      (5)  Vt joonealust märkust 4.
   
      (6)  K(2010) 7649 lõplik, reegel 11 lõige 1.
   
      (7)  Komisjoni otsus, 29. november 2001, millega muudetakse komisjoni kodukorda (EÜT L 317, 3.12.2001, lk 1).
   
      (8)  SEK(2010) 1360 lõplik, lisa IV.
   
      I LISA
      
         VALDKONNAD
      
      Eksperdirühm toetab komisjoni, et kindlaks teha tõhusad tervishoidu investeerimise viisid ning kujundada kaasaegsed, paindlikud ja jätkusuutlikud tervishoiusüsteemid.
      Võimalikud tegevusvaldkonnad on muu hulgas: esmatasandi arstiabi, haiglaravi, farmaatsiatooted, teadusuuringud ja -arendus, haiguste ärahoidmine ja terviseedendus, seosed sotsiaalkaitse valdkonnaga, piiriülesed küsimused, süsteemi rahastamine, infosüsteemid ja patsientide registrid, tervisealane ebavõrdsus jne.
      Eksperdirühmal peab olema pädevus järgmistes valdkondades:
      
                  —
               
               
                  tervishoiu planeerimine ja eelarveprioriteetide kindlaksmääramine, sealhulgas:
                  
                              —
                           
                           
                              epidemioloogia,
                           
                        
                              —
                           
                           
                              kindlustusmatemaatika,
                           
                        
                              —
                           
                           
                              tervishoiuökonoomika,
                           
                        
                              —
                           
                           
                              biostatistika;
                           
                        
            
                  —
               
               
                  teadusuuringud tervishoiuteenuste vallas, sealhulgas:
                  
                              —
                           
                           
                              regioonidevaheline ja rahvusvaheline võrdlev uuring,
                           
                        
                              —
                           
                           
                              tõenduspõhine ravi,
                           
                        
                              —
                           
                           
                              tervishoiualane järelevalve,
                           
                        
                              —
                           
                           
                              rahvastikupõhiste registrite omavaheline ühendamine;
                           
                        
            
                  —
               
               
                  haiglate ja tervishoiu juhtimine, sealhulgas:
                  
                              —
                           
                           
                              sotsiaalmajanduslik hindamine,
                           
                        
                              —
                           
                           
                              raamatupidamine,
                           
                        
                              —
                           
                           
                              akrediteerimiskavad,
                           
                        
                              —
                           
                           
                              tulemuslikkuse hindamine;
                           
                        
            
                  —
               
               
                  tervishoiuteenuste osutamine, sealhulgas:
                  
                              —
                           
                           
                              e-tervis, tervishoiu teabesüsteemid ja patsientide register, eri registrite omavaheline ühendamine,
                           
                        
                              —
                           
                           
                              kvaliteedi tagamise standardid tervishoius, standardimine, tervisenäitajad, andmekaitse,
                           
                        
                              —
                           
                           
                              tervise sõeluuringud,
                           
                        
                              —
                           
                           
                              uute tehnoloogiate ja ravimeetodite kasutuselevõtmine,
                           
                        
                              —
                           
                           
                              tervisekindlustus,
                           
                        
                              —
                           
                           
                              erakorraliste ja/või kriisimeetmete rakendamine;
                           
                        
            
                  —
               
               
                  terviseharidus ja terviseedendus, sealhulgas:
                  
                              —
                           
                           
                              käitumisökonoomika,
                           
                        
                              —
                           
                           
                              ennetav meditsiin,
                           
                        
                              —
                           
                           
                              terviseteadlikkuse programmid,
                           
                        
                              —
                           
                           
                              töötervishoid ja tööohutus.
                           
                        
            
   
      II LISA
      
         KULUHÜVITISED
      
      Eksperdirühma liikmetel ja kutsutud ekspertidel on õigus saada kuluhüvitisi eksperdirühma koosolekute ettevalmistamiseks ja nendel osalemiseks järgmiselt:
      koosolekute ettevalmistamine ja nendel osalemine:
      
                  —
               
               
                  eksperdirühma tööga seonduvate või välisnõupidamise eest makstakse 385 eurot iga osaletud täispäeva eest või 200 eurot enne- või pärastlõunase kohtumise eest;
               
            
                  —
               
               
                  385 eurot iga täispäeva eest, mis on kulunud eksperdirühma koosoleku ettevalmistamiseks. Kui eesistuja ei ole teinud teistsugust otsust, mille on komisjon heaks kiitnud, on ette nähtud, et iga koosolekupäeva jaoks kulub kaks päeva ettevalmistamiseks.
               
            Raportöörina töötamise eest küsimuste puhul, mis nõuavad vähemalt terve päeva pikkust ettevalmistust nõuande kavandi koostamiseks, ning eeldusel, et komisjon on eelnevalt andnud kirjaliku nõusoleku:
      
                  —
               
               
                  385 eurot iga koosolekul osaletud täispäeva eest ja iga täispäeva eest, mis on kulunud eksperdirühma koosoleku ettevalmistamiseks. Kui eesistuja ei ole teinud teistsugust otsust, mille on komisjon heaks kiitnud, on ette nähtud, et iga koosolekupäeva jaoks kulub kaks päeva ettevalmistamiseks.
               
            Reisi- ja elamiskulud hüvitab komisjon oma vastavate sise-eeskirjade kohaselt.
      Komisjon hindab korrapäraselt vajadust kohandada kõnealuseid kuluhüvitisi, võttes arvesse hinnaindekseid, teistes Euroopa Liidu asutustes ekspertidele makstavate hüvitiste hindamist ning liikmete, assotsieerunud liikmete, muude teadusnõustajate ja välisekspertide töökoormuse kohta saadud kogemust. Esimene hindamine toimub 2013. aastal.